*Tämä artikkeli kertoo suomalaisesta iskelmälaulajasta. Tanskan kuninkaasta kerrotaan artikkelissa Frederik X ja etunimestä artikkelissa Fredrik.*

**Frederik** (oikealta nimeltään **Ilkka Juhani Sysimetsä**, s. 2. helmikuuta 1945 Helsinki) on suomalainen iskelmä- ja poplaulaja. Hänet tunnetaan myös lempinimellä Reetu, ja toisinaan Frederik kutsuu itseään "Junttidiskon kuninkaaksi".

Sysimetsä perusti vuonna 1966 yhdessä Seppo Bruunin kanssa *Stump*-nuorisolehden. Sysimetsä toimi Bruunin kanssa lehden päätoimittajina vuosina 1966–1970.

Ilkka Sysimetsä on mainosgraafikko Ilmari Sysimetsän poika ja arkkitehti Heikki Sysimetsän veljenpoika.

Musiikkiura
-----------

### 1960-luku

Ensimmäisen esiintymisensä Frederik teki Jim & The Beatmakersien urkurina, mutta hän siirtyi pian Roostersiin, josta hänet erotettiin, koska häntä pidettiin huonona kosketinsoittajana.*lähde?* 1960-luvulla Frederik kiersi muun muassa Tapani Kansan ja Kristina Hautalan taustayhtyeissä. 1960-luvun lopulla Frederik otti laulutunteja oopperalaulaja Ester Raskilta. Frederikin ensimmäinen single "Kaukana pohjoisessa" / "Sääli on sairautta" ilmestyi vuonna 1968 Columbia-levymerkillä. Tässä vaiheessa taiteilijanimenä tosin toimi vielä Anssi Savioja. Säestäjänä singlellä toimi Soulset-yhtye. Uudeksi nimeksi valittiin Frederik Tanskan kruununprinssin mukaan.

### 1970-luku

Kesällä 1971 Frederik kiersi tanssilavoja Kostajana.
Frederikin läpimurto tapahtui vuonna 1970 Syksyn sävel -kilpailussa Kari Kuuvan sävelmällä "Jos jotain yrittää", joka tunnetaan ehkä paremmin nimellä "Harva meistä on rautaa". Kilpailussa hän sijoittui kolmanneksi Irwin Goodmanin voitettua ylivoimaisesti. Siitä huolimatta "Jos jotain yrittää" oli Frederikin uusi hitti ja se julkaistiin hänen ensimmäisellä levyllään *Tulin, näin ja voitin...*

Frederikille tarjottiin vuonna 1972 esitettäväksi Kari Kuuvan säveltämää kappaletta "Daa-da, daa-da", mutta levy-yhtiön pomo Toivo Kärki piti kappaleen sanoituksia huonona, koska siinä laulettiin esimerkiksi "hiki pintaan täytyy saada". Kappale päätyi lopulta Sammy Babitzinin esitettäväksi ja siitä tuli Suomen popmusiikin tunnetuimpia kappaleita, minkä johdosta Toivo Kärki pahoitteli päätöstään kauan Frederikille. 1970-luvun alussa Frederikille muokattiin macho-imago, Tom Jones -tyyliin. Samoihin aikoihin Reetu kiersi maata mainostaen *Sultan*-kondomeja valkoinen turbaani päässään ja kondomeja jaellen, johon liittyen julkaistiin single "Sultan supermies".*lähde?*

Frederik teki musiikkia ahkerasti läpi 1970-luvun, mutta ensimmäisen kultalevynsä hän sai vasta albumista *Tsingis Khan* vuonna 1979. Albumin nimiraita oli suomalainen versio Länsi-Saksan vuoden 1979 Euroviisukappaleesta "Dschinghis Khan", jonka esitti kilpailussa samanniminen yhtye. Suomalaiset sanat teki Juha Vainio. Kappaleen säveltäjä Ralph Siegel soitti Suomeen ja kehui Frederikin versiota jopa alkuperäistä paremmaksi. Hän tarjosi levytettäväksi kappaletta "Hadschi Halef Omar", joka tunnetaan Suomessa hittinä "Sheikki Ali Hassan". Myös tähän käännösiskelmään teki Juha Vainio sanat.

### 1980-luku

1980-luku oli Frederikille menestyksekäs. Vuonna 1980 Esa Nieminen sävelsi ja Raul Reiman sanoitti kappaleen "Kolmekymppinen", josta tuli yksi Frederikin ikivihreistä. "Kolmekymppinen" julkaistiin samannimisellä albumilla, joka myi kultaa. Vuonna 1981 Frederik osallistui Euroviisukarsintaan Jori Sivosen säveltämällä ja Raul Reimanin sanoittamalla kappaleella "Titanic", josta tuli hänen tunnetuimpia kappaleitaan. Taustakuorossa lauloivat Meiju Suvas, Helena Lindgren, Tuire Pentikäinen ja Kaija Koo. Kappale oli kansan suosikki, saaden ylivoimaisesti eniten ääniä, mutta asiantuntijaraati lähetti Suomea edustamaan Riki Sorsan. *Alta pois* -albumi, joka sisälsi "Titanicin", myi jälleen kultaa. Tämän jälkeen Frederik perusti oman levy-yhtiönsä, Reetu Recordsin, jonka ensimmäinen albumi *Roadstar* myi timanttilevyyn oikeuttavan määrän. Menestys jatkui 1984, kun *Singapore*-albumi myi kultaa. Vuonna 1989 Frederik levytti Tallinnassa timanttia myyneen albumin *Uhri rakkauden*.

### 1990-luku

1990-luvun alussa Frederik teki Jaana Rinteen sanoittaman *Killeri*-levyn, jonka Ralf Örn suunnitteli ja tuotti. Killeri sisälsi muun muassa coverversioita Village People -yhtyeeltä ("Nakurantaan" ja "Miesstrippari") ja Kiss-yhtyeeltä ("Eero Eeros"). Vuonna 1991 Frederik osallistui Syksyn Säveleen kappaleella "Markkinarako" ilman suurta menestystä. *Killeri*-nimeä kantava levy myi jälleen timanttia, ja Reetu sai ikuisen machoilijan leiman otsaansa. Vuonna 1995 Frederik levytti Mascara-yhtyeen kanssa kappaleen "Tyylilyyli". Yhteistyö jatkui "Humu humu nuku nuku apua" -singlellä. Jälkimmäinen julkaistiin 1998 albumilla *Sä tulit koputtamatta*. Vuosikymmenen lopulla Frederikin suosio keikoilla alkoi nousta vanhojen hittien voimalla.

### 2000-luku

Syksyllä 2000 Frederikin suurimmat hitit koottiin kokoelmaksi, joka myi kultaa. Samana vuonna Frederik yritti Syksyn sävel -kisaan kappaleella "Rytsölät ostaa kaiken". IT-miljonääriveljeksistä kertonut kappale kuitenkin hyllytettiin "hyvän maun rajoilla" liikkumisen takia. Vuonna 2002 Frederik julkaisi *Pelimies*-levyn, joka sisälsi artistin omien sanojen mukaan "junttidiskoa". Levyltä löytyivät muun muassa versio "Volga"-kappaleesta (alun perin *Moskau*), "Hei Beibi" ja "Rio". Myös "Rytsölät ostaa kaiken" -kappale löytyy albumilta, nimellä "Rytsölät baanalla", ja sen tekstiäkin on hieman muutettu. Vuonna 2004 Frederik juhlisti 35 vuotta kestänyttä uraansa konserttikiertueella ja tuplakokoelmalla, joka sisälsi myös muutaman uuden kappaleen. Vuonna 2005 Frederik nimettiin yhdeksi Iskelmä-Finlandia-palkinnon saajaehdokkaaksi.

Vuonna 2007 hän julkaisi uuden albuminsa *Äijäenergiaa*. Levyltä löytyy "Rasputin", Tom Jonesin "Sex Bomb" eli "Seksipommi", "Porno on pop", sekä muita uusia kappaleita.

Vuoden 2008 loppupuolella Frederik ja Mikko Kivinen kehittelivät Viihdekeskus Flamingoon esitettäväksi Reetun uraan pohjautuvan musiikkiesityksen. Esitykset keräsivät paljon ihmisiä, ja ensimmäinen esitys julkaistiin DVD:lle ja CD:lle, jotka julkaistiin 2009.

### 2010-luku

Frederik julkaisi vuonna 2011 albumin *Ladyboy*.

Vuoden 2012 lopulla Frederik esiintyi Tapani Kansan, Dannyn, Einin ja Virve Rostin kanssa Finnhits 2012 -konserttikiertueella.

Vuoden 2012 marraskuussa käynnistyi myös Suomen Pipliaseuran sekä Helsingin, Espoon ja Vantaan seurakuntayhtymien kampanja "Aito joulu", jolla pyrittiin puhuttelemaan kirkosta etääntyneitä. Kampanjassa Frederik, Pertti Neumann ja Martina Aitolehti esittivät Esa Niemisen säveltämän ja Sinikka Svärdin sanoittaman kappaleen "Aito joulu". Frederik itse kommentoi kampanjaa seuraavasti: "Lähdin mielelläni kristilliseen kampanjaan. Nuoruusajoilta on hyviä muistoja Helsingin seurakuntien nuorisotyöstä. Rikkinäisen kodin kasvattina sain sieltä turvaa".

Vuonna 2014 hän osallistui *Suojele sonnia* -kampanjaan, ja esitti myös samannimisen kappaleen.

Vuoden 2015 lokakuussa häneltä ilmestyi uusi "Yön sudet" -niminen single, joka kertoo Venäjän presidentti Vladimir Putinista. Kesällä 2016 Frederik lähti keikkailemaan yhdessä Dannyn ja Tapani Kansan kanssa käyttäen nimeä "Finnhittien kuninkaat", jossa on ideana se että kolme kaverusta tulee omalla vuorollaan lavalle laulamaan hittejään, ja mukana on myös välispiikkejä ja yhteisnumeroita. Kesällä 2017 kiertue sai jatkoa. Vuonna 2018 Frederik julkaisi singlen "Mannerheim" ja vieraili TOUKØn kappaleessa "Märkä Loma" sekä Herra Vuorten uudella versionnilla "Sheikki Ali Hassanista".

Frederik kertoi lokakuussa 2019 aikovansa tehdä jäähyväiskiertueensa syksyllä 2020. Häneltä ilmestyi vuoden 2019 lokakuussa single "Juodaan ja painitaan", jonka hän itse ilmoitti jäävän viimeiseksi singlekseen. Frederikistä on valmisteilla elokuva, joka oli syksyllä 2019 käsikirjoitusvaiheessa.

### 2020-luku

Frederik julkaisi keväällä 2020 remixin "Juodaan ja painitaan" -kappaleestaan. Lokakuussa ilmestyi Otavan kustantama omaelämäkertakirja *Harva meistä on Frederik*, jonka ovat kirjoittaneet Tommi Pietarinen ja Frederik itse. Kirja julkaistiin keskiviikkona 28. lokakuuta, ja jo torstaina Aino-Kaisa Pekonen kertoi Otavan poistavan kirjan seuraavasta painoksesta häntä koskevat virheelliset väitteet. Myös Meiju Suvas kommentoi kirjassa olevien häntä koskevien väitteiden olevan virheellisiä.

Muu toiminta
------------

1960-luvun lopulla Frederik toimi musiikkilehti *Stumpin* kustantajana ja toimittajana.

Vuoden 2002 alussa Frederik oli ensimmäisenä suomalaisena mukana Pepsin mainoskampanjassa. Mainosten tyyli oli itseironiaa, Frederik edusti huonoa makua ja Pepsi hyvää.

Ilkka Sysimetsä oli perussuomalaisten ehdokas Helsingin vaalipiiristä vuoden 2007 eduskuntavaaleissa. Vaalissa hän keräsi noin 1 200 ääntä (Jussi Halla-ahon jälkeen toiseksi eniten Helsingin vaalipiirin perussuomalaisista), mutta jäi valitsematta. Sysimetsä oli Muutos 2011 -puolueen ehdokkaana Uudenmaan vaalipiiristä vuoden 2015 eduskuntavaaleissa, sen jälkeen kun perussuomalaisten puheenjohtaja Soini oli estänyt Sysimetsän ehdokkuuden, koska tämän puheet olivat Soinin mukaan haitaksi puolueelle. Sysimetsä sai 84 ääntä, jotka eivät riittäneet valintaan.

Syyskuussa 2013 Frederik osallistui Julkkis Big Brother -ohjelmaan.

Sysimetsä oli ehdolla vuoden 2023 eduskuntavaaleissa Vapauden liiton sitoutumattomana ehdokkaana Uudenmaan vaalipiirissä. Vaaliteemoiksi Sysimetsä nosti EU-kriittisyyden ja vanhustenhuollon. Sysimetsä leikkaisi johtajien palkkoja valtion omistamissa yrityksissä ja haluaisi eroon yhteisvaluutta eurosta. Hän sai yhteensä 41 ääntä eikä tullut valituksi.

Yksityiselämä
-------------

Ilkka Sysimetsän isä oli mainosgraafikko Ilmari Sysimetsä, joka kuoli vuonna 1955 Ilkan ollessa 10-vuotias. Frederik on kertonut kärsineensä äitinsä kanssa tämän väkivaltaisuudesta, ja hän on kuvannut isänsä kuolemaa helpotukseksi.

Frederik oli 1980- ja 90-luvuilla naimisissa toimittaja Pauliina Lunnan kanssa, ja liitosta syntyivät lapset Saana (s. 1985) ja Santeri (s. 1988). Myöhemmin Frederik asui avoliitossa häntä 38 vuotta nuoremman Riikka Itäpalon kanssa 15 vuoden ajan vuoteen 2017 saakka. Kahden tunnustetun lapsen lisäksi Frederikillä on elämäkertakirjansa mukaan kolme "tilaustyönä tehtyä" ja neljä "vahinkolasta".

Vuonna 2012 Frederik osti ensimmäisen omistusasuntonsa Helsingin Kannelmäestä. Hän on julkisuudessa ilmoittanut lopettaneensa kokonaan alkoholin käytön vuonna 2012. Frederik sai sydämen rytmihäiriön huhtikuussa 2015.

Frederik harrastaa tennistä, jossa hän on voittanut veteraanien SM-hopeaa, vaikka aloitti harrastamisen vasta 40-vuotiaana.

Diskografia
-----------

*Pääartikkeli: Frederikin diskografia*
### Albumit

* *Tulin, näin ja voitin...* (1972)
* *En periks anna milloinkaan* (1974)
* *Se jokin minulla on* (1975)
* *Ramaya* (1976)
* *Olen Dracula* (1977)
* *Tuu jo tangoon* (1978)
* *Tsingis Khan* (1979, myynyt kultaa)
* *Kolmekymppinen* (1980, myynyt kultaa)
* *Alta pois* (1981, myynyt kultaa)
* *Roadstar* (1983, myynyt timanttia)
* *Singapore* (1984, myynyt kultaa)
* *Vänrikki Skool* (1986)
* *Poing Poing Poing* (1987)
* *Frederik & Café Casablanca* (1988)
* *Uhri rakkauden* (1989, myynyt timanttia)
* *Parhaat vuodet - Prinssi Frederik XIV* (1990)
* *Killeri* (1991, myynyt timanttia)
* *Hulabaloo* (1992)
* *Adios* (1993)
* *Kuka sinä olet* (1996)
* *Sä tulit koputtamatta* (1998)
* *Täydet kympit* (1999)
* *Pelimies* (2002)
* *Äijäenergiaa* (2007)
* *Ladyboy* (2011)
* *Missä on jatkot?* (2014)

Lähteet
-------

1. ↑  Frederikin kotisivut *frederik.fi*. Viitattu 11.9.2019.
2. ↑  Äänitearkisto: Sheikki Ali Hassan Viitattu 11.7.2012
3. ↑   Iskelma.fi - Takavuosien hitit soivat Finnhits 2012 -kiertueella - katso kiertueen paikkakunnat! Viitattu 11.7.2012
4. ↑  Suomen evankelis-luterilainen kirkko - Aito joulu -kampanjalla puhutellaan kirkosta etääntyneitä Viitattu 29.11.2012
5. ↑  Seurakuntalainen.fi - Frederik ja Martina Aitolehti tulkitsevat lähetysjärjestön joulutervehdyksen Viitattu 29.11.2012
6. ↑  Kirkko & kaupunki - Joulukampanja herättelee Viitattu 29.12.2012
7. ↑  YLE Areena - Frederik: Suojele sonnia! Viitattu 18.3.2015.
8. ↑  Frederikin Putinia kritisoiva musiikkivideo kuva kuvalta – Venäjä-tuntija kommentoi *nyt.fi*.  23.10.2015. Viitattu 30.12.2015.
9. ↑  Iskelmä- ja poplaulaja Frederik lopettaa uransa *Yle uutiset*.  17.10.2019. Viitattu 17.10.2019.
10. ↑  Frederik pamauttaa elämäkerrassaan julki arkaluonteisia asioita, joista on aiemmin vaiettu – "Eiköhän loputkin ystävät kaikkoa" *Ilta-Sanomat*.  12.10.2020. Viitattu 12.10.2020.
11. ↑  Frederik väittää kirjassaan, että Aino-Kaisa Pekonen antoi hänelle kielisuudelman, ministeri kiistää: Juristin mukaan kohta ei loukkaa Pekosen kunniaa *Helsingin Sanomat*.  30.10.2020. Viitattu 31.10.2020.
12. ↑  Tony Latva, Petri Tuunainen: *Iskelmän tähtitaivas*, s. 78-79. WSOY, 2004. ISBN 951-0-27817-3.
13. ↑  Perussuomalaiset
14. ↑  Frederikiä ei nähdä Arkadianmäellä. Helsingin Sanomat 18.3.2007
15. ↑  Frederikin puolue on Muutos 2011 *Iltalehti*.  11.2.2015. Viitattu 16.3.2015.
16. ↑  Mika Koskinen: Frederik suuttui Soinille *Ilta-Sanomat*.  3.4.2014. Viitattu 13.5.2023.
17. ↑  Ehdokkaiden äänet, Uudenmaan vaalipiiri (Sysimetsä, Ilkka) *Vaalit.fi*.  22.4.2015. Oikeusministeriö. Viitattu 25.4.2015.
18. ↑  Massinen, Tuomas: Markkinarako jäi takomatta – näin saalisti Frederik *Tamperelainen.fi*.  20.4.2015. Viitattu 25.4.2015.
19. ↑  Frederik Big Brother -talossa, uusi single osuvasti nimeltään Isoveli *magnumlive.fi*. Viitattu 5.7.2015.
20. ↑  BB: Frederik luovutti - poistunut talosta *Iltasanomat.fi*. Viitattu 5.7.2015.
21. ↑  Ismo Puljujärvi: Laulaja Frederik pyrkii eduskuntaan – vaihtoi jälleen puoluetta *iltalehti.fi*.  5.1.2023. Viitattu 5.1.2023.
22. ↑  Laulaja Frederik pyrkii eduskuntaan – vaihtoi jälleen puoluetta *www.iltalehti.fi*. Viitattu 13.5.2023.
23. ↑  Erika Åkman: IL: Frederik vaihtoi alkoholin erikoiseen riippuvuuteen – lääkäriltä tiukka näkemys asiaan *Ilta-Sanomat*.  10.10.2023. Viitattu 10.10.2023.
24. 1 2 3  Saari, Miia: Frederikin isä teki poikansa elämästä helvetin *Seura*.  10.11.2016. Viitattu 13.11.2018.
25. ↑  Reinola, Outi: Frederik ja Saana-tytär yhteishaastattelussa: "Kunnioitamme isän kanssa perinteisiä arvoja" *Me Naiset*.  7.11.2013. Viitattu 13.11.2018.
26. ↑  Frederik palasi matkoilta kotiin ja purskahti itkuun – avovaimo oli pakannut tavaransa ja lähtenyt *Ilta-Sanomat*.  15.11.2017. Viitattu 16.11.2017.
27. ↑  Frederik avautuu yhdeksästä lapsestaan: kolme teki "tilaustyönä", kaksi kasvatti itse – "Loput ovat vahinkoja" *Ilta-Sanomat*.  28.10.2020. Viitattu 28.10.2020.
28. ↑  Id, Jenni: Frederik osti asunnon sokkona *iltalehti.fi*.  31.10.2012. Alma Media Suomi Oy.
29. ↑  Alkoholista kokonaan luopunut Frederik: Viinapeikko oli vähällä viedä kokonaan mennessään *MTV.fi*.  5.7.2015. Viitattu 18.7.2015.
30. ↑  Rytkönen, Annika: Sydänvaivainen Frederik passitettiin kotiin sairaalasta - kärsii rytmihäiriöistä *iltalehti.fi*.  29.4.2015. Alma Media Suomi Oy.

Aiheesta muualla
----------------

* Frederikin kotisivut (arkistoitu)
* Frederikin diskografia Veikko Tiiton sivuilla
* Henkilökuva Frederikistä Populaarimusiikin museossa (arkistoitu)
* Frederikin esitystuotanto Suomen äänitearkistossa (1901–1999)
* Frederik | Satumaa | yle.fi [vanhentunut linkki]
* Frederik Last.fm:ssä (englanniksi)
* Frederik Internet Movie Databasessa. (englanniksi)
* Ilkka Sysimetsä lauluntekijänä – Fono.fi

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
	+ 2
	+ 3
	+ 4
	+ 5

 |
|  |
| Kansalliset | 
* Suomi (KANTO)
	+ 2
	+ 3
	+ 4
	+ 5

 |
|  |
| Taiteenala | 
* MusicBrainz
	+ 2
	+ 3
	+ 4

 |
|  |
| Henkilöt | 
* Ritva
* Elonet
* Yle

 |
|  |
| Muut | 
* Europeana

 |

 |